EFTA-valtioiden välisen valvontaviranomaisen ja tuomioistuimen perustamista koskevan sopimuksen pöytäkirjan 4 II luvun 19 artiklan 3 kohdan mukainen ilmoitus asiasta N:o COM 0114 - Fesil + Finnfjord (96/C 13/08)

A. Hakemus ja ilmoitus

1. EFTA:n valvontaviranomainen sai 30 päivänä marraskuuta 1994 EFTA-valtioiden välisen valvontaviranomaisen ja tuomioistuimen perustamista koskevan sopimuksen pöytäkirjan 4 II luvun 2 artiklan mukaisen hakemuksen ja 4 artiklan mukaisen ilmoituksen Fesil KS:n (Fesil), Norja, ja Finnfjord Smelteverk AS:n (Finnfjord), Norja, välisestä, ei yksinoikeutta antavasta jakelusopimuksesta. Sopimus tuli voimaan 1 päivänä heinäkuuta 1994.

B. Osapuolet

2. Fesil-ryhmä toimii pääasiassa piiraudan ja piimetallin myynti- ja tuotantoalalla. Ryhmään kuuluu emoyhtiön Fesilin, Fesil AS:n (aiemmin Ila og Lilleby Smelteverk AS, ILS) lisäksi viisi tuotantoyksikköä (Lilleby Metall, Holla Metall, Hafsund Metall, Rana Metall ja Fesil Brikettfabrikken) ja neljä myyntiyhtiötä Euroopan talousalueella. Ryhmän liikevaihto oli 2,009 miljoonaa Norjan kruunua vuonna 1994.

3. Fesil on Norjan lain mukaisesti perustettu kommandiittiyhtiö. Se huolehtii Fesil-ryhmän tuottajien ja Finnfjordin piiraudan markkinoinnista ja myynnistä sekä Fesil Brikettfabrikkenin ferrometallibrikettien myynnistä. Fesilin liikevaihto oli 1,190 miljoonaa Norjan kruunua vuonna 1994.

4. Finnfjord on norjalainen piiraudan tuottaja. Sen liikevaihto oli 237 miljoonaa Norjan kruunua vuonna 1994.

C. Sopimus

5. Ilmoitettu jakelusopimus on tarkoitettu jatkamaan, vaikkakin rajoitetummassa määrin, Finnfjordin ja ILS:n aiempaa yhteistä jakelua, joka perustui niiden yhteisomistukseen Fesilistä. Nykyinen sopimus tehtiin Finnfjordin myydessä osuutensa Fesilistä ISL:lle 31 päivänä toukokuuta 1994, mikä teki ISL:stä Fesilin ainoan omistajan.

6. Sopimus antaa Fesilille oikeuden mutta ei yksinoikeutta myydä Finnfjordin tuottamaa piirautaa. Lisäksi Finnfjordin on ilmoitettava Fesilille neljännesvuosittain, kuinka suuren määrän tuotteistaan se aikoo jaella Fesilin kautta tai myydä muuten. Fesilin on puolestaan pidettävä Finnfjord säännöllisesti ajan tasalla tuotteiden odotetusta myynnistä. Finnfjord voi irtisanoa sopimuksen ilmoittamalla siitä kuusi kuukautta aikaisemmin. Fesilin osalta vastaava irtisanomisaika on kaksi vuotta.

D. Markkinat

7. Piirauta on keskeinen raaka-aine teräksen ja raudan tuotannossa. Sitä käytetään pääasiassa hapen poistamiseen teräksen tuotannossa ja seosaineena terässeoksissa tai valuraudan tuotannossa. Se on tuote, josta käydään kansainvälistä kauppaa ja jota tavallisesti laivataan irtotavarana. Siten pidetään kuljetuskustannukset yksikköä kohden alhaisina. Tällä hetkellä tuontiin Euroopan talousalueelle kohdistuu tulleja ja polkumyynnin vastaisia maksuja, jotka voivat olla jopa 74 prosenttia. Tuonti on peräisin muun muassa Keski- ja Itä-Euroopan maista (joihin ei sovelleta polkumyyntitulleja), IVY:stä, Brasiliasta ja Kiinasta.

8. Piirautaa käytetään teräs- ja rautatehtaissa ja valimoissa. Suurimpia ostajia Euroopan talousalueella ovat Usinor-Sacilor, Ilva, British Steel, Thyssen-Krupp ja isot autovalimot. Piiraudan kokonaiskulutukseksi Euroopan talousalueella on arvioitu noin 550 miljoonaa tonnia. Tavallisesti tarvittava määrä piirautaa ostetaan neljännesvuosittaisten sopimusten perusteella. Paikallismarkkinoilla tapahtuvien ostojen määrä on kuitenkin ollut merkittävä. Vuonna 1993 niiden osuus oli noin 55 prosenttia Euroopan talousalueella myydystä piiraudasta, mutta tavallisesti osuus on 15-30 prosenttia.

9. Piiraudan tuotanto on paljon energiaa vaativa prosessi. Sen vuoksi halvan energialähteen läheisyys on perinteisesti ollut tärkeämpää kuin varsinaisen raaka-aineen tai markkinoiden sijainti. Halvan sähköntuotannon vuoksi norjalaisilla tuottajilla on ollut vahva asema toimittajina Euroopan markkinoille, ja niiden toimitusosuus on tällä hetkellä noin 50 prosenttia piiraudan kokonaiskulutuksesta Euroopan talousalueella.

10. Fesilin osuus Euroopan talousalueella oli vuonna 1994 noin 25 prosenttia, mikä tekee Fesilistä suurimman yksittäisen piiraudan toimittajan. Noin neljäsosa Fesilin myynnistä oli peräisin Finnfjordilta. Muita suuria tuottajia Euroopan talousalueella ovat Elkem AS (Norja), Pechiney Electrometallurgie (Ranska), Ferro Atlantica (Espanja) ja Vargön AB (Ruotsi). Tämän lisäksi Euroopan talousalueen ulkopuolisilla tuottajilla on merkittävää tuontia alueelle.

E. EFTAn valvontaviranomaisen aikomukset

11. Suhteellisen isot ja taloudellisesti vahvat kilpailijat Euroopan talousalueella yhdessä merkittävän, muun muassa Keski- ja Itä-Euroopasta, IVY:stä, Brasiliasta ja Kiinasta peräisin olevan tuonnin kanssa osoittavat, että piiraudan osalta Euroopan talousalueella todella vallitsee kilpailumarkkinat. Ottaen huomioon kilpailumarkkinatilanteen ja sen, että jakelusopimukseen ei kuulu yksinoikeutta, EFTAn valvontaviranomainen aikoo suhtautua myönteisesti edellä kuvattuun sopimukseen ja ajan tullen lopettaa asian käsittelyn lähettämällä hallinnollisen kirjeen ("comfort letter"). Ennen sitä se kuitenkin pyytää osallisia lähettämään kommenttinsa kuukauden kuluessa tämän ilmoituksen julkaisemisesta seuraavaan osoitteeseen mainiten asiakirjan numeron COM 020.0114:

EFTAn valvontaviranomainen

Kilpailun ja valtion tuen osasto

Rue de Trèves/Trierstraat 74

B-1040 Bruxelles/Brussel.